עקיבא כהן

עקיבא כהן (נולד ב-20 בספטמבר 1944) הוא חוקר תקשורת, פרופסור אמריטוס בחוג לתקשורת באוניברסיטת תל אביב וראש החוג לתקשורת במכללה האקדמית עמק יזרעאל.

ביוגרפיה

כהן נולד בשנת 1944 בארצות הברית לאברהם ואטל, עמם עלה לארץ בשנת 1951. את התואר הראשון שלו, בפסיכולוגיה וסוציולוגיה השלים בשנת 1966 באוניברסיטה העברית בירושלים. את התואר השני, בתקשורת, השלים כהן באוניברסיטת המדינה של מישיגן בשנת 1971. שנתיים לאחר מכן, ב-1973 השלים את לימודי הדוקטורט באותו המוסד. בשנת 1968 נישא לפרופ' אסתר כהן, פסיכולוגית קלינית וחברת הסגל הבכיר של המגמה לפסיכולוגיה חינוכית וקלינית באוניברסיטה העברית. לבני הזוג נולדו שני ילדים וארבעה נכדים.

קריירה אקדמית

עם סיום הדוקטורט, שימש כהן כמרצה בחוג לתקשורת באוניברסיטה העברית בירושלים, שם התקדם בהמשך גם לדרגת מרצה בכיר ופרופסור חבר. בין השנים 1986–1990 כיהן בתפקיד ראש מכון המחקר לקומוניקציה על שם משפחת סמארט ובין 1990–1993 שימש כראש המחלקה לתקשורת ועיתונאות. בשנת 1995 ייסד את החוג לתקשורת באוניברסיטת תל אביב, הועלה לדרגת פרופסור מן המניין ושימש כראש החוג הראשון בין השנים 1995–2000. כהן היה מרצה אורח במספר מוסדות אקדמיים בחו"ל, ביניהם בארצות הברית, אוניברסיטת המדינה של מישיגן, אוניברסיטת קולומביה ניו יורק, אוניברסיטת מרילנד, אוניברסיטת רטגרס, אוניברסיטת פנסילבניה והאוניברסיטה הלאומית צ'נג-צ'י בטאיוואן.
כיום הוא עמית (Fellow) של האגודה הבינלאומית לתקשורת ואף כיהן בעבר כנשיאה, הישראלי היחיד שכיהן בתפקיד. הוא פרסם 10 ספרים, פרקים בספרים ערוכים ועשרות מאמרים, בעיקר בתחום חקר החדשות בכלל ובהקשר השוואתי-בינלאומי בפרט. בין ספרים הבולטים: News around the world, The television news interview, The holocaust and the press, Framing the Intifada ועוד אחרים.
כהן היה בין החלוצים במחקר הטלפונים הניידים בעולם ואף היה ממחבריו של הספר הראשון שעסק בטלפון הנייד בישראל (Mobile telephony in Israel: The wonder phone in the land of miracles, יחד עם פרופ' דפנה למיש ופרופ' עמית שכטר).
כהן הוזמן במהלך הקריירה לתת הרצאות וסמינרים רבים במוסדות אקדמים בעולם, ביניהם ארצות הברית, פולין, פורטוגל, טאיוואן, ברזיל, הונג-קונג, סין, הולנד, גרמניה, אוסטרליה, דרום אפריקה ועוד. הוא זכה במענקי מחקר מקרנות שונות, כולל GIF, BSF, ISF, Ford Foundation, Markle Foundation, Turner Broadcasting (CNN), The Konrad Adenauer Stiftung, Rockefeller Foundation, סלקום ועוד. הוא שימש כעורך של כתב העת של האגודה הישראלית לתקשורת, "מסגרות מדיה: כתב עת ישראלי לתקשורת".
בין תלמידיו השונים לתארים מתקדמים ניתן למנות את פרופ' דפנה למיש, ראש המחלקה לרדיו וטלוויזיה באוניברסיטת דרום אילינוי בארצות הברית, נועה אלפנט לפלר, לשעבר מנהלת מחלקת מחקר מידע ברשות השנייה לטלוויזיה ורדיו וכיום מנהלת מדיניות וקשרי ממשל בחברת גוגל; עו"ד אורנית קרביץ, מנהלת המחלקה הבינלאומית ברשות לניירות ערך; פרופ' גדעון קוץ, שליח רשות השידור לפריז, העיתונאי רזי ברקאי; דובר צה"ל לשעבר, ח"כ ד"ר נחמן שי, ד"ר מרגלית טולדנו, ד"ר תמר צמח ממכון ברוקדייל, פרופ' נלי אליאס, ד"ר אורלי צרפתי מהמכללה האקדמית עמק יזרעאל, ד"ר עינת לחובר מהמכללה האקדמית ספיר ורבים אחרים.
באוקטובר 2012 פרש כהן לגמלאות מתפקידו באוניברסיטת תל אביב. כיום הוא מכהן כראש החוג לתקשורת במכללה האקדמית עמק יזרעאל.

תפקידים ציבוריים

לצד תפקידיו האקדמיים, מאחורי כהן פעילות ציבורית ענפה, שכוללת את התפקידים הבאים: יו"ר הוועדה לתוכנית הלימודים בתקשורת במשרד החינוך, חבר ועדת לבני, חבר מליאת רשות השידור, יועץ אקדמי לאיגוד המפרסמים הישראלי וכיום הוא חבר בוועדת האתיקה של רשות השידור.